Kuberkraker teister ANC-webwerfDie ANC se webwerf was Vrydagoggend vir ŉ ruk lank afgeskakel nadat dit vermoedelik deur ŉ kuberkraker van Zimbabwe wat homself “Anonymous” noem, aangeval is. “Die ANC verneem dat ŉ kuberkraker, met die gebruikersnaam Anonymous en wat aanvoer dat hy die wettige verteenwoordiger van die mense van Zimbabwe is, die organisasie se webwerfbediener Vrydag oorweldig het. Dit het veroorsaak dat die webwerf ineengestort het,” het Jackson Mthembu, nasionale woordvoerder van die ANC, in ŉ verklaring gesê. Pogings om voor 12:00 toegang tot www.anc.org.za te verkry was vrugteloos en slegs ŉ foutboodskap is vertoon. Teen 12:30 was die probleem herstel en was die webwerf weer beskikbaar. Mthembu het gesê die aanval op die webwerf was “’n doelbewuste aanval op ons stelsel” en sabotasie. Die bediener wat die webwerf aan die gang hou word deur verskeie rekenaars geteiken en met verkeer oorlaai totdat die bediener ineenstort. Hy het gesê die ANC se webwerfbestuurspan kyk wat hulle kan doen om die webwerf se veiligheid te verbeter sodat so ŉ aanval nie weer kan plaasvind nie. Volgens Mthembu sal die ANC en die Suid-Afrikaanse regering voortgaan om saam met die Zimbabwiese regering te werk om ‘n blywende oplossing vir die land se probleme te vind. “Die ANC sal nie afgeskrik of ontspoor word deur enige pogings om te help waar dit versoek word nie, hetsy dit in Zimbabwe of elders op die vasteland is,” het hy gesê.